Na temelju članka 30. Statuta Grada Crikvenice (»Službene novine« Primorsko-goranske županije, broj 26/09, 34/09 -ispr. i 7/13), Odluke o uključenju u akciju Gradovi i općine – prijatelj djece Gradskog vijeća Grada (Službene novine PGŽ br. 39/14) i Programa Projekta „Grad Crikvenica-prijatelj djece“ za razdoblje 2015.-2019.g. („Službene novine Grada Crikvenice“ br. 8/15) Gradsko vijeće Grada Crikvenice, na sjednici održanoj 12.svibnja 2016. godine, donosi

**STATUT**

**Dječjeg gradskog vijeća Grada Crikvenice**

**(neslužbeni pročišćeni tekst)**

**OPĆE ODREDBE**

Članak 1.

Dječje gradsko vijeće Grada Crikvenice (u daljnjem tekstu: Dječje gradsko vijeće) je

institucionalni okvir za ostvarivanje prava djece na aktivno sudjelovanje u životu Grada Crikvenice, koji se provodi uz sudjelovanje osnivača Grada Crikvenice, Društva naša djeca i OŠ Vladimira Nazora Crikvenica i OŠ Zvonka Cara, budući je:

* škola mjesto od posebnog značaja za svu djecu,

- u školi je najlakše osigurati prikupljanje mišljenja i razmjenu iskustava i ideja između izabranih vijećnika i druge djece

- uloga škole, usmjeravati i osposobljavati djecu za aktivno građanstvo.

Dječje gradsko vijeće osigurava djeci slobodno izražavanje mišljenja, iznošenje prijedloga i sudjelovanje u procesu donošenja odluka, kojima se podiže kvaliteta življenja u Gradu. Dječje gradsko vijeće upozorava gradsku vlast na probleme i predlaže rješenja od interesa za djecu.

Projekt Dječje gradsko vijeće Grada Crikvenice uključuje svu djecu uzrasta od 10 do 15 godina života.

Izrazi koji se koriste u ovom Statutu za osobe u muškom rodu neutralni su i odnose se na muške i na ženske osobe.

**SASTAV DJEČJEG GRADSKOG VIJEĆA**

Članak 2.

Dječje gradsko vijeće čine po jedan (1) predstavnik IV., V., VI. i VII. razreda OŠ Vladimira Nazora Crikvenica, jedan (1) predstavnik Glazbene škole, te po jedan (1) predstavnik IV., V., VI. i VII. razreda OŠ Zvonka Cara, s prebivalištem na području Crikvenice, Selca, Dramlja i Jadranova.

Sjedište Dječjeg gradskog vijeća je u zgradi gradske uprave u Crikvenici.

**IZBOR VIJEĆNIKA**

Članak 3.

U izborima za Dječje gradsko vijeće imaju pravo sudjelovati svi učenici upisani u IV., V., VI., VII. razred OŠ Vladimira Nazor Crikvenica i učenici Glazbene škole III., IV., i V. razreda kao i učenici IV., V., VI., VII. razreda OŠ Zvonka Cara s mjestom prebivališta u Crikvenici, Selcu, Dramlju i Jadranovu.

Kandidat koji se prijavljuje za vijećnika mora biti učenik dobrog ili uzornog vladanja, koji nema izrečenu niti jednu od pedagoških mjera

Članak 4.

IV., V., VI. i VII. razred OŠ Vladimira Nazora Crikvenica, i OŠ Zvonka Cara bira po jednog predstavnika, a III., IV. I V. razred Glazbene škole pri OŠ Vladimira Nazora ukupno jednog predstavnika, čiji mandat traje dvije godine.

Izbori se provode na slijedeći način:

a) Gradonačelnik Grada Crikvenice objavljuje datum i vrijeme izbora najmanje 45, a najviše 60 dana prije održavanja izbora.

b) U roku od osam dana od dana objave izbora organizira se u školama prezentacija Projekta »Dječje gradsko vijeće« za sve učenike razreda koji sudjeluju u izborima.

c) U roku od dvadeset (20) dana od dana objave izbora svi zainteresirani učenici dostavljaju svoju kandidaturu u pisanoj formi razredniku. Svaki razredni odjel mora imati najmanje jednog kandidata.

d) Razrednik dostavlja listu kandidata koji ispunjavaju uvjete iz članka 3. Statuta, Vijeću učenika koji objavljuje Liste na oglasnoj ploči u predvorju školskih zgrada.

e) Predizborna kampanja počinje teći dan nakon objave liste kandidata i traje do dana koji prethodi danu izbora.

f) U svakom razrednom odjelu osniva se Izborna komisija koju čine 3 učenika.

g) Kandidati za vjećnike Dječjeg gradskog vijeća izabiru se tajnim glasovanjem uz nazočnost razrednika koji jamči pravilnost izbora. Rezultati glasovanja unose se u zapisnik koji potpisuju članovi Izborne komisije i razrednik.

h) Kao kandidat za vijećnika Dječjeg gradskog vijeća izabran je kandidat sa najvećim brojem glasova. U slučaju istog broja glasova dvoje ili više kandidata iz istog razrednog odjela, izbori se ponavljaju između tih kandidata, neposredno nakon prebrojavanja glasova.

i) Po završenom glasovanju, zapisnici o glasovanju dostavljaju se predsjedniku Vijeća učenika u roku od 24 sata. Po zaprimanju dostavljenih zapisnika Vijeće učenika svake škole javnim glasovanjem bira po jedan (1) predstavnika IV., V., VI. i VII razreda i jednog predstavnika glazbene škole. Izabran je predstavnik razreda koji dobije najveći broj glasova prisutnih članova Vijeća.

Nakon izbora, zapisnik o provedenom izboru predstavnika razreda svake škole predsjednik Vijeća dostavlja nadležnom upravno odjelu Grada koji u roku od 72 sata objavljuje rezultate izbora na web stranicama Grada Crikvenice, škola te na oglasnim pločama škola.

j) Materijal za izbore (informativni letci, upute za provedbu izbora, obrasce za kandidaturu, glasačke listiće i zapisnik o glasovanju) osigurava nadležan Upravni odjel Grada Crikvenice u suradnji s školama.

k) Sve potrebne uvjete (prostor, vrijeme) za provođenje izbora osiguravaju škole.

**KONSTITUIRANJE DJEČJEG GRADSKOG VIJEĆA**

Članak 5.

Konstituirajuću sjednicu Dječjeg gradskog vijeća saziva gradonačelnik Grada Crikvenice u roku od 15 dana od dana objave rezultata izbora.

**DJEČJI GRADONAČELNIK**

Članak 6.

Izabrani vijećnici Dječjeg gradskog vijeća podnose pisanu kandidaturu na dužnost Dječjeg gradonačelnika ravnatelju Škole, koji iste dostavlja nadležnom upravnom odjelu Grada, u roku od osam dana od objave rezultata izbora.

Dječjeg gradonačelnika biraju vijećnici Dječjeg gradskog vijeća između sebe javnim glasovanjem na konstituirajućoj sjednici.

Na dužnost Dječjeg gradonačelnika je izabran onaj kandidat koji je dobio natpolovičnu većinu glasova svih vijećnika.

U slučaju da dva ili više kandidata ostvare jednak broj glasova, ponavlja se izbor između tih kandidata na istoj sjednici.

U slučaju prijave samo jednoga kandidata na dužnost Dječjeg gradonačelnika glasovanje se također provodi pri čemu je kandidat izabran za Dječjeg gradonačelnika ukoliko za njega glasa više od polovice prisutnih vijećnika.

Ukoliko je Dječji gradonačelnik odabran iz VII. razreda, mandat mu prestaje završetkom školovanja, nakon čega vijećnici biraju novog gradonačelnika s mandatom od jedne godine.

Članak 7.

Dječji gradonačelnik predstavlja Dječje gradsko vijeće i sudjeluje na svim manifestacijama Grada Crikvenice.

Ukoliko Dječji gradonačelnik neopravdano ne prisustvuje na dvije uzastopne sjednice Dječjeg gradskog vijeća ili tri uzastopne aktivnosti (edukativne radionica, rad na odabranom projektu, prikupljanje mišljenja i prijedloga i promotivne aktivnosti) svaki vijećnik Dječjeg gradskog vijeća može predložiti da se raspravi o odgovornosti Dječjeg gradonačelnika i pokrenuti pitanje njegova razrješenja.

Dječje gradsko vijeće većinom glasova prisutnih vijećnika donosi odluku o razrješenju

Dječjeg gradonačelnika i utvrđuje da će ga na toj funkciji zamijeniti kandidat, koji je na izborima za Dječjeg gradonačelnika dobio drugi najveći broj glasova.

**MANDAT VIJEĆNIKA**

Članak 8.

Vijećnici Dječjeg gradskog vijeća se biraju na dvije (2) godine, s mogućnošću još jednog izbora za one vijećnike koji ostaju u osnovnoj školi do kraja mandata.

Mandat za učenike koji su izabrani u VII. razredu traje jednu godinu odnosno do kraja

osnovnoškolskog školovanja.

Članak 9.

Vijećnik Dječjeg gradskog vijeća je obvezan sudjelovati u svim aktivnostima Dječjeg

gradskog vijeća (edukativne radionice, rad na projektu, prikupljanje mišljenja i prijedloga, promotivne aktivnosti) i o njima najmanje jednom u polugodištu informirati Vijeće učenika škole.

O temama o kojima će se raspravljati na sjednici Dječjeg gradskog vijeća, vijećnik je obvezan prikupiti mišljenja i prijedloge učenica i učenika razreda.

Škole vijećniku osiguravaju uvjete i pomoć u izvršavanju njegovih obveza.

Ukoliko se vijećniku ne osigura mogućnost da informira ostale učenike ili prikupi mišljenja i prijedloga, vijećnik je obavezan o tome izvijestiti ravnatelja škole i predsjedavajućeg Dječjeg gradskog vijeća.

Ukoliko vijećnik neopravdano ne prisustvuje na dvije uzastopne sjednice Dječjeg gradskog vijeća ili tri uzastopne aktivnosti (edukativne radionica, rad na odabranom projektu, prikupljanje mišljenja i prijedloga i promotivne aktivnosti) svaki vijećnik, razred u kojem je izabran i Vijeće učenika mogu predložiti da se raspravi o njegovoj odgovornosti i pokrenuti pitanje njegova razrješenja.

Vijećnik se razrješuje dužnosti i u slučaju izricanja pedagoške mjere od strane škole.

Dječje gradsko vijeće većinom glasova prisutnih vijećnika donosi odluku o razrješenju

vijećnika i utvrđuje da će ga na toj dužnosti zamijeniti kandidat, koji je postupku izbora za Dječje gradsko vijeće dobio drugi najveći broj glasova.

Ukoliko nije bilo više kandidata provode se dopunski izbori. Mandat izabranog vijećnika Dječjeg gradskog vijeća traje do isteka mandata tog saziva.

**DJELOKRUG RADA**

Članak 10.

Dječje gradsko vijeće se obavezno informira o važnim dokumentima Grada Crikvenice:

a) programima i inicijativama u području školstva, sporta, kulture i slobodnog vremena i

b) planovima i programima uređenja zelenih površina i sportsko-rekreacijskih područja.

Dječje gradsko vijeće se obavezno izjašnjava o važnim dokumentima škola:

a) planu i programu rada,

b) planu radova na uređenju objekata i okoliša školskih zgrada i

c) planu promjena u organizaciji rada škole.

Dječje gradsko vijeće donosi svoje mišljenje na temelju materijala koji pripremaju tijela gradske uprave i škole, a uz pomoć stručnih djelatnika.

Mišljenje Dječjeg gradskog vijeća se u pisanoj formi dostavlja gradonačelniku i ravnateljima škola.

Članak 11.

Dječje gradsko vijeće može samoinicijativno, na prijedlog djece i škola raspravljati i iznositi prijedloge o sljedećim pitanjima:

a) potrebama djece i mladih,

b) prevenciji ovisnosti ,

c) sigurnosti i zaštiti učenika,

c) planovima razvoja školstva, programima izvannastavnih aktivnosti i načina obilježavanja blagdana i važnih datuma u školi.,

d) prava djece i dječja participacija,

 e) odgoja i obrazovanja, kulture, sporta, slobodnog vrijeme,

 f) podrške roditeljima u odgoju djece,

 g) jednake mogućnosti za svu djecu, inkluzije djece s teškoćama u razvoju i socijalno isključene djece,

h) ekologije i sl.

Mišljenja i prijedlozi se dostavljaju nadležnim tijelima gradske uprave i škola, koja su ih dužna razmotriti i o zaključcima pisano izvijestiti gradonačelnika.

Članak 12.

Dječje gradsko vijeće samostalno odlučuje o rasporedu proračuna Dječjeg gradskog vijeća, koji se osigurava u Proračunu Grada Crikvenice i Programu rada.

Članak 13.

Dječje gradsko vijeće surađuje s istim ili sličnim tijelima drugih jedinica lokalne ili regionalne samouprave u zemlji i inozemstvu.

**NAČIN RADA**

Članak 14.

Dječje gradsko vijeće održava sjednice najmanje jednom u polugodištu.

Sjednice Dječjeg gradskog vijeća saziva predsjednik.

Sjednice Dječjeg gradskog vijeća sazivaju se pisanim putem.

Poziv za sjednicu s materijalima koji se odnose na pitanja o kojima će se raspravljati na sjednici, dostavljaju se vijećnicima petnaest (15) dana prije održavanja sjednice.

Sjednica se može održati ako je prisutna većina vijećnika.

Dječje gradsko vijeće se izjašnjava o prijedlozima javno, odnosno dizanjem ruku.

Prijedlog dnevnog reda sjednice utvrđuju predsjednik i Dječji gradonačelnik.

Vijeće ima tajnika (odraslu osobu) kojeg predlaže među svojim članovima Društvo naša djeca i Udruga sretniji Grad.

Članak 15.

O radu sjednice vodi se zapisnik.

Zapisnik se u roku od 8 dana dostavlja gradonačelniku Grada Crikvenice i pročelnici nadležnog upravnog odjela.

Članak 16.

Komunikaciju između Dječjeg gradskog vijeća i tijela gradske vlasti osigurava se obveznim prisutstvom gradonačelnika Grada Crikvenice ili predsjednika Gradskog vijeća Grada Crikvenice na sjednicama Dječjeg gradskog vijeća.

U slučaju spriječenosti gradonačelnik i predsjednik Gradskog vijeća imenuju osobe koje će umjesto njih prisustvovati sjednici

**PREDSJEDNIK DJEČJEG GRADSKOG VIJEĆA**

Članak 17.

Sjednicama Dječje gradskog vijeća predsjeda predsjednik. Članovi Dječjeg gradskog vijeća između sebe biraju predsjednika. Bira se javnim glasovanjem većinom glasova prisutnih i za predsjednika je izabran Kandidat koji je dobio najveći broj glasova.

Uz predsjednika Dječjeg gradskog vijeća nadležni upravni odjel za novi saziv Dječjeg gradskog vijeća prilikom utvrđivanja Hodograma aktivnosti za izbore određuje osobu koja pomaže prilikom utvrđivanja istog.

Predsjednik Dječjeg gradskog vijeća:

a) saziva sjednice Dječjeg gradskog vijeća,

b) obavlja prozivku vijećnika,

c) predlaže dnevni red i vodi sjednicu,

d) moderira raspravu,

e) osigurava rad sukladno Statutu.

Zapisnik vodi vijećnik kojeg se odredi na sjednici Dječjeg gradskog vijeća.

**JAVNOST RADA**

Članak 18.

Sjednice Dječjeg gradskog vijeća su javne.

O radu Dječjeg gradskog vijeća javnost se obavještava putem tiska, web stranica Grada Crikvenice i osnovnih škola te informativnih panoa u školama.

U cilju upoznavanja što većeg broja djece s radom Dječjeg gradskog vijeća organizira se prisutstvo predstavnika razreda sjednicama Dječjeg gradskog vijeća.

**SREDSTVA ZA RAD**

Članak 19.

Grad Crikvenica osigurava sve potrebne uvjete za rad Dječjeg gradskog vijeća (financijska sredstva, prostor, stručnu pomoć i sl.), temeljem programa rada i financijskog plana, koji utvrđuje Koordinacijski odbor Projekta.

Financijska sredstva se osiguravaju u Proračunu Grada Crikvenice.

Vijećnici Dječjeg gradskog vijeća nemaju pravo na naknadu za svoj rad.

**PROGRAM RADA**

Članak 20.

Dječje gradsko vijeće djeluje na temelju Programa rada. Program rada sadrži opis planiranih aktivnosti i projekata koji će se provoditi u dvogodišnjem mandatu kao i podatke o nositeljima, planiranim sredstvima i rokovima za izvršenje planiranih aktivnosti. Program rada donosi se većinom glasova prisutnih vijećnika javnim glasovanjem.

**PRIJELAZNE I ZAVRŠNE ODREDBE**

Članak 21.

Prvi saziv Dječjeg gradskog vijeća čine po jedan (1) učenik IV., V., VI. i VII. razred OŠ Vladimira Nazora Crikvenica, jedan (1) Glazbene škole pri OŠ Vladimira Nazora i po jedan (1) učenik IV., V., VI. i VII. razred OŠ Zvonka Cara koje je predložilo Vijeće učenička. Mandat vijećnika prvog saziva traje do konstituirajuće sjednice Dječjeg gradskog vijeća sazvane po odredbama ovog Statuta.

Članak 22.

Ovaj Statut stupa na snagu osmog dana od dana objave u »Službenim novinama Grada Crikvenice“i internetskim stranicama škola.

KLASA: 021-01/16-01/19

UR. BROJ: 2107/01-03/04-16-4

CRIKVENICA, 12.svibnja 2016.

**GRADSKO VIJEĆE GRADA CRIKVENICE**

**Predsjednik**

**Gradskog vijeća**

**Lovorko Gržac, ing.v.r.**